《依韵答宋中道》
宋代·梅尧臣

朝回思见子，疲马不及换。
入门呼僮仆，鸡犬屡鸣嚾。
中厨尚青烟，知未毕晨爨。
曾不留我餐，忍馁固已惯。
一接道德言，尘坌洗鄽閈。
复出新录书，令人再三叹。
史汉抉精深，文字光粲粲。
虽然饥肠鸣，耽读忽忘肝。
乃惭素所学，掇拾得浅懦。
穷年诵读人，呷呷类鹅鹳。
较量功实倍，要捷未能半。
麤行与细注，健笔凌东观。
天马万里行，筋骨在蹄腕。
不知始何时，方册已盈案。
譬如涉大海，只见波漫漫。
嗟哉勤且敏，固合处文翰。
九阍未迹历，重云若蔽捍。
蓬瀛咫尺间，将度石桥断。
昔为蛟龙腾，今为野鼠窜。
我亦失其宜，朝出不暇盥。
碌碌食廪为，区区升斗筭。
褊衷诚未堪，欲说虑辞曼。
强希高远踪。终作俗嵬唤。
家匮儿女大，裙襦不遮骭。
既穷懒往还，荣悴异菼薍。
老松唯霜知，古布直火浣。
当期心所照，非效目所翫。
蒙评芜累音，亦发颜背汗。
铅刀况易缺，徒假以金焊。
他人焉可欺，适足见谩谰。
来章特美好，愿镂青玉段。

作者简介：梅尧臣（1002～1060）字圣俞，世称宛陵先生，北宋著名现实主义诗人。汉族，宣州宣城（今属安徽）人。宣城古称宛陵，世称宛陵先生。初试不第，以荫补河南主簿。50岁后，于皇祐三年（1051）始得宋仁宗召试，赐同进士出身，为太常博士。以欧阳修荐，为国子监直讲，累迁尚书都官员外郎，故世称“梅直讲”、“梅都官”。曾参与编撰《新唐书》，并为《孙子兵法》作注，所注为孙子十家著（或十一家著）之一。有《宛陵先生集》60卷，有《四部丛刊》影明刊本等。词存二首。